钦定古今图书集成/历象汇编/岁功典/第002卷 > 宋
## 钦定古今图书集成/历象汇编/岁功典/第002卷 > 宋

宋不行读《令》之礼，但以四立及土王日祀五方帝，以
四孟及季冬有事于宗庙。

按《宋史礼志》：“岁之大祀三十：正月上辛祈谷，孟夏雩
祀，季秋大享明堂，冬至圜丘祭昊天上帝，正月上辛
又祀感生帝，四立及土王日祀五方帝，春分朝日，秋
分夕月，东西太一，腊日大蜡祭百神，夏至祭皇地祇，
孟冬祭神州地祇，四孟季冬荐享太庙、后庙，春秋二
仲及腊日祭太社、太”“二仲，九宫贵神，中祀九：仲春
祭五龙，立春后丑日祀风师，亥日享先农，季春巳日
享先蚕，立夏后申日祀雨师，春秋二仲上丁释奠文
宣王，上戊释奠武成王。小祀九：仲春祀马祖，仲夏享
先牧，仲秋祭马社，仲冬祭马步，季夏土王日祀中霤，
立秋后辰日祀灵星，秋分享寿星，立冬后亥日祀司
中、司命、司人、司禄，孟冬祭司寒。”其诸州奉祀，则五郊
迎气日祭岳镇海渎，春秋二仲享先代帝王及周太
庙，并如中祀。州县祭社。奠文宣王，祀风雨并如小
祀。凡有大赦，则令诸州祭岳渎、名山、大川在境内者，
及历代帝王、忠臣烈士载祀典者，仍禁近祠庙咸加
祭。有不克定时日者，太卜署预择一季祠祭之日，谓
之“画日。”凡坛壝、牲器、玉帛、馔具、斋戒之制，皆具《通礼》。
后复有高禖、大小酺神之属，增大祀为四十二焉。其
后神宗诏改定大祀太一，东以春，西以秋，中以夏，冬
增大蜡为四。东西蜡主日，配月太庙。月祭朔而中祀
四望；南北蜡小祀以四立祭司命、户、灶、中霤、门、厉行，
以藏冰、出冰祭司寒。及月，荐新太庙。岁通旧祀凡九
十二，惟五享后庙焉。又按《志》，“宗庙之礼，每岁以四
孟月及季冬凡五享，朔望则上食荐新。三年一祫以
孟冬，五年一”禘，以孟夏。其祔祭，春祀司命及户，夏祀
灶，季夏祀中霤，秋祀门及厉，冬祀行。惟腊享，禘、祫则
遍祀焉。

### 仁宗景祐三年定四时荐新之礼

按《宋史仁宗本纪》不载。　按《礼志》：景祐三年，宗正丞
赵良规言：“《通礼》著荐新凡五十馀物，今太庙祭享之
外，唯荐冰，其馀荐新之礼皆寝不行，宜以品物时新，
所司送宗正，令尚食简择滋味与新物相宜者，配以
荐之。”于是礼官、宗正条定逐室时荐以京都新物。略
依时训，协用典章。请每岁春孟月荐蔬以韭，以菘配
以“卵；仲月荐冰，季月荐蔬以笋，果以含桃；夏孟月尝
麦，配以彘；仲月荐果以瓜以来禽；季月荐果，以芡以菱；秋孟月尝粟、尝穄，配以鸡，果以枣以梨；仲月尝酒、
尝稻，蔬以茭笋；季月尝豆、尝荞麦。冬孟月羞以兔，果
以栗，蔬以薯藇；仲月羞以雁以麞，季月羞以鱼，凡二
十八种，所司烹治。自彘以下，令御庙于”四时牙盘食、
烹馔、卜日、荐献，一如《开宝通礼》。

### 神宗元丰三年更定祀典时荐之制

按：《宋史神宗本纪》不载。　按《礼志》，元丰三年十月，详
定郊庙奉祀礼文所言：“祠、禴、尝、烝之名，春夏则物未
成而祭薄，秋冬则物盛而礼备。今太庙四时虽有荐
新，而孟享礼料无祠、禴、烝、尝之别。伏请春加韭卵，夏
加麦、鱼，秋加黍、豚，冬加稻雁。当馈熟之节，荐于神主，
其笾豆于常数之外，别加时物之荐，丰约各因其时，
以应古礼。”从之。

元丰五年，诏“岁以四孟月朝献景灵宫。”

按《宋史神宗本纪》云云。　按《礼志》：元丰五年。帝诣景
灵宫朝献。先谒天兴殿，以次行礼。并如四孟仪。诏“自
今朝献孟春用十一日，孟夏择日，孟秋用中元日，孟
冬用下元日。天子常服行事。”